પવનદેવે વાદલડીને ઘણું સમજાવ્યું. પણ કોઈ વાતે સમજે જ નહીં. જે વાદલડીને કહે તે એક જ જવાબ આપે, ‘હજી હું તૈયાર નથી.’ અને પવનદેવ અકળાઈ ઊઠે. આપણું કામ તૈયાર થવાનું નથી. બીજાને તૈયાર કરવાનું છે. આમ ક્યાં સુધી કોઈ વાટ જોઈ રહે ? પણ, કેટલી વખત સમજાવે, કેટલી વાર કહે ? હવે... હવે... કોઈ યુક્તિ કરવી પડશે. આ વાદલડીઓ જાણે લટાર મારવા નહીં, કોઈ પ્રસંગમાં કે મેળાવડામાં જવાની હોય એમ સજવા-ધજવામાં જ પૂરો સમય બગાડી નાખે છે, પણ એમને સમજાવવી શી રીતે ?